KIRJALLINEN KYSYMYS E-3675/00 esittäjä(t): Ursula Schleicher (PPE-DE) komissiolle. EU:ssa työskentelevien virkamiesten perheenjäsenten mahdollisuus nauttia portugalilaisiin korkeakouluihin pääsyä koskevien erityisjärjestelyiden tarjoamista etuoikeuksista.



Virallinen lehti nro 174 E , 19/06/2001 s. 0111 - 0112



KIRJALLINEN KYSYMYS E-3675/00 esittäjä(t): Ursula Schleicher (PPE-DE) komissiolle (27. marraskuuta 2000) Aihe: EU:ssa työskentelevien virkamiesten perheenjäsenten mahdollisuus nauttia portugalilaisiin korkeakouluihin pääsyä koskevien erityisjärjestelyiden tarjoamista etuoikeuksista Komissio ilmoitti kirjalliseen kysymykseeni E-2898/98(1) 30. marraskuuta 1998 antamassaan vastauksessa, että vuonna 1998 tehdyn lainmuutoksen johdosta EU:ssa työskentelevien virkamiesten perheenjäsenet eivät enää pääse osallisiksi etuoikeuksista, joita portugalilaisiin korkeakouluihin pääsyä koskevat erityisjärjestelyt olivat heille siihen asti tarjonneet. Onko totta, että tätä lainsäädäntöä on tällä välin muutettu toistamiseen, mikä asettaa epäedulliseen asemaan ne Eurooppa-koulun käyneet henkilöt, joiden vanhemmista kumpikaan ei työskentele EU:n virkamiehenä? Jos on totta, mitä mieltä komissio on tästä asiantilasta, kun otetaan yhtäaikaa huomioon yhteisön lainsäädäntöön sisällytetty yhtäläisten mahdollisuuksien periaate ja epäedulliseen asemaan saatetut Portugalin kansalaiset sekä Eurooppa-koulun käyneet henkilöt, jotka ovat muiden EU:n jäsenvaltioiden kansalaisia? (1) EYVL C 135, 14.5.1999, s. 135. Viviane Redingin komission puolesta antama vastaus (6. helmikuuta 2001) Mitä tulee portugalilaisten korkeakoulujen tapaan suhtautua Eurooppa-kouluissa tutkinnon suorittaneisiin henkilöihin, komissio muistuttaa Eurooppa-koulujen johtokunnan 15. lokakuuta 1997 antamasta ilmoituksesta, joka koskee Machadon vetoomusta nro 263/96. Tämän ilmoituksen mukaan Eurooppa-koulujen antama todistus eurooppalaisesta ylioppilastutkinnosta on sama tutkintotodistus kaikille oppilaille heidän ryhmästään riippumatta. 12. huhtikuuta 1957 tehdyn yleissopimuksen 52 artiklan mukaan tämän tutkinnon suorittaneilla on omassa maassaan oikeus samoihin etuihin kuin henkilöillä, joilla on kyseisen maan keskiasteen tutkintotodistus tai päättötodistus, ja he voivat pyrkiä kaikkiin sopimuspuolten alueella sijaitseviin korkeakouluihin samoin oikeuksin kuin kyseisen maan kansalaiset, joilla on vastaavat tutkintotodistukset. On syytä muistuttaa yleisesti siitä, että koulutusjärjestelmien organisointi samoin kuin tutkintotodistusten akateeminen tunnustaminen ja korkeakoulujen pääsyvaatimusten määrittäminen kuuluvat jäsenvaltioiden toimivaltaan. Kun lisäksi otetaan huomioon EY:n perustamissopimuksen 12 artikla, jonka mukaan kaikki kansalaisuuteen perustuva syrjintä on kiellettyä, voidaan näin ollen todeta, että toimivaltaisilla viranomaisilla on periaatteessa oikeus asettaa toisissa jäsenvaltioissa suoritettujen tutkintojen akateeminen tunnustaminen edellytykseksi korkeakouluihin pääsemiselle. Jäsenvaltioilla on toimivalta tehdä kahdenvälisiä sopimuksia sellaisten muiden jäsenvaltioiden kanssa, joissa myönnettyjen tutkintotodistusten ne katsovat täyttävän kansalliset vaatimukset. Tämä koskee myös 12. huhtikuuta 1957 tehtyä yleissopimusta. Niillä on myös oikeus päättää, että vastaavan tutkintotodistuksen toisin sanoen eurooppalaisen ylioppilastutkinnon tai muun tutkinnon omaavat hakijat joutuvat tiedekuntaan tai koulutuslaitokseen pyrkiessään osallistumaan samoihin valintamenettelyihin, joita mahdollisesti sovelletaan kansallisten tutkintojen suorittaneiden kohdalla. Portugalilaisen keskiasteen tutkinnon suorittaneiden henkilöiden kohdalla sovellettavien sääntöjen osalta komissio muistuttaa, että kyse on puhtaasti sisäisestä asiasta, joka ei liity yhteisön oikeuteen. Komissio haluaa tuoda tässä yhteydessä esiin, että Eurooppa-koulujen perussäännön mukaan johtokunnan tehtävänä on huolehtia Eurooppa-koulujen perustamisesta tehdyn yleissopimuksen täytäntöönpanosta sekä toimia koulujen laillisena edustajana. Asian käsittelyn nopeuttamiseksi komissio tulee kuitenkin ottamaan yhteyttä johtokuntaan lainsäädännöllisiä muutoksia koskevassa asiassa, jonka arvoisa parlamentin jäsen on kysymyksessään maininnut, jotta johtokunta voisi esittää tiedustelun Portugalin viranomaisille. Komissiolle ei ole tiedotettu näistä muutoksista.